LV Eiropas Savienības Oficiālais Vēstnesis L 57/23

KOMISIJAS LĒMUMS

(2007. gada 23. februāris),

ar ko nosaka pārejas posma pasākumus aitu un kazu identifikācijas un reģistrācijas sistēmai Bulgārijā, kā noteikts Padomes Regulā (EK) Nr. 21/2004

(izziņots ar dokumenta numuru K(2007) 533)

(Dokuments attiecas uz EEZ)

(2007/136/EK)

EIROPAS KOPIENU KOMISIJA,

ņemot vērā Eiropas Kopienas dibināšanas līgumu,

ņemot vērā Bulgārijas un Rumānijas Pievienošanās līgumu, un jo īpaši tā 4. panta 3. punktu,

ņemot vērā Bulgārijas un Rumānijas Pievienošanās aktu, un jo īpaši tā 42. pantu,

tā kā:

(1) Padomes 2003. gada 17. decembra Regulā (EK) Nr. 21/2004, ar ko izveido aitu un kazu identifikācijas un reģistrācijas sistēmu un ar ko groza Regulu (EK) Nr. 1782/2003 un Direktīvas 92/102/EEK un 64/432/EEK (1), minēti noteikumi aitu un kazu identifikācijas un reģistrācijas sistēmu izveidei. Regulā noteikts, ka visus tos dzīvniekus, kas dzimuši Bulgārijā pēc 2007. gada 1. janvāra, ir jāidentificē ar krotāliju un otru identifikācijas līdzekli, kas ir ar tādu pašu identifikācijas kodu kā uz krotālijas, sešu mēnešu laikā un jebkurā gadījumā pirms to aizvešanas no dzimšanas saimniecības.

(2) Bulgārija pievienojās Kopienai 2007. gada 1. janvārī. Bulgārija 2006. gada 17. novembra vēstulē saistībā ar aitu un kazu identifikāciju ir lūgusi pārejas posma pasākumus uz vienu gadu, šajā laikā dzīvniekus identificēs tikai ar krotāliju, izņemot dzīvniekus, kas nonāk Kopienas iekšējā tirdzniecībā vai paredzēti eksportam uz trešām valstīm. Šādus dzīvniekus jāidentificē saskaņā ar Kopienas noteikumiem, izņemot to, ka identifikācijas līdzekļus, kas minēti Regulā (EK) Nr. 21/2004, drīkst piemērot saimniecībās, kas nav šīs regulas 4. panta 1. punktā minētās dzimšanas saimniecības.

(3) Lai vienkāršotu pāreju no Bulgārijā pastāvošā režīma uz to režīmu, kas rodas, piemērojot Regulu (EK) Nr. 21/2004, ir lietderīgi noteikt pārejas pasākumus aitu un kazu identifikācijai Bulgārijā.

(4) Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,

IR PIEŅĒMUSI ŠO LĒMUMU.

1. pants

Darbības joma

Šis lēmums attiecas uz jebkuru aitu un kazu sugu dzīvniekiem, kas turēti saimniecībās Bulgārijā (“dzīvnieki”).

2. pants

Dzīvnieku identifikācija Bulgārijā

Visi dzīvnieki pirms to aizvešanas no dzimšanas saimniecības vai deviņu mēnešu laikā no viņu dzimšanas dienas, atkarībā no tā, kas ir agrāk, ir jāidentificē ar vismaz vienu krotāliju, uz kuras ir individuāls katra dzīvnieka kods saskaņā ar valsts noteikumiem.

3. pants

Tādu dzīvnieku identifikācija, kas paredzēti Kopienas iekšējai tirdzniecībai vai eksportam uz trešām valstīm

Visi dzīvnieki, kas paredzēti Kopienas iekšējai tirdzniecībai vai eksportam uz trešām valstīm, ir jāidentificē saskaņā ar Regulas (EK) Nr. 21/2004 attiecīgajiem noteikumiem papildus krotālijām, ko piemēro saskaņā ar šā lēmuma 2. pantu.

Atkāpjoties no Regulas (EK) Nr. 21/2004 4. panta 1. punkta, identifikācijas līdzekļus, kas minēti šajā noteikumā, drīkst piemērot izcelsmes saimniecībā, kā noteikts Padomes Direktīvas 91/68/EEK 2. panta 8. punktā (2).

4. pants

Prasība iesniegt pavaddokumentu

Pavaddokumentā, kas minēts Regulas (EK) Nr. 21/2004 3. panta 1. punkta c) apakšpunktā, jābūt katra dzīvnieka individuālajam kodam, kā noteikts šā lēmuma 2. un 3. pantā.

5. pants

Piemērojamība

Šo lēmumu piemēro no Pievienošanās akta spēkā stāšanās dienas līdz 2007. gada 31. decembrim.

6. pants

Adresāts

Šis lēmums ir adresēts dalībvalstīm.

Briselē, 2007. gada 23. februārī Komisijas vārdā — Komisijas loceklis Markos KYPRIANOU

(1) OV L 5, 9.1.2004., 8. lpp. Regulā grozījumi izdarīti ar Regulu (EK) Nr. 1791/2006 (OV L 363, 20.12.2006., 1. lpp.).

(2) OV L 46, 19.2.1991., 19. lpp.